Como organización sendical, seguntes os suyos estatutos, os obchectivos d'a CNT son "desembolicar o sentito d'a solidaridat entre os treballadors" con l'asperanza d'amillorar as suyas condicions en o sistema social actual, y parar-los ta a suya futura emancipación; practicar l'aduya mutua entre os diferents colectivos que fan parti d'a CNT, y mantener relacions con atros grupos afins, con l'asperanza de que plegue a emancipación d'a clase treballadora. A CNT amás tamién s'embreca en afers dillá d'a clase treballadora, deseyando una transformación radical d'a sociedat a traviés d'un sendicalismo revolucionario. Ta conseguir o suyo obchectivo d'una revolución social, a organización ha esbozato un sistema socio-economico a traviés d'o concepto confederal d'anarcocomunismo, una serie d'ideyas chenerals proposatas ta a organización d'una sociedat anarquista. A CNT s'inspira en as ideyas anarquistas, pero tamién s'identifica con as luitas d'os diferents movimientos socials. Ye una organización internacionalista, pero refirma o dreito d'autodeterminación d'os pueblos y a suya sobiranía sobre os estaus.